Matriekvraestelle binnekort beskikbaar op jou foonFoto: Trofos/Pexels.com Matrikulante kan van 1 Augustus vanjaar eksamenhersiening op hul slimfone en tablette doen met die hulp van ŉ eenvoudige app wat uit Google Playstore afgelaai kan word. Volgens John Matthew Kelly, wat een van die stigterslede van die iPass app is, is daar talle leerders wat weens finansiële tekortkoming nie toegang het tot die vorige jare se matriekvraestelle nie. “Kinders wat nie die drukkostes van die vraestelle kan bekostig nie, kan nie effektief hersiening doen as deel van hul voorbereiding vir die eindeksamens nie. “Die idee vir die iPass-app is uit hierdie uitdaging gebore en die droom is nou om soveel as moontlik eksamenvraestelle digitaal en verniet vir alle leerders beskikbaar te stel,” het Kelly gesê. Hy het benadruk dat die app só ontwerp is om so min as moontlik data te gebruik terwyl dit steeds interaktief is. Leerders oefen die vrae van die onderskeie vakke se vraestelle, wat verwerk is in die formaat van ŉ interaktiewe vasvraspeletjie. “Vrae word voortdurend geskommel en elke keer wat ŉ leerder die app weer oopmaak om ŉ vraestel te oefen sal die vrae in ŉ ander volgorde verskyn.” Die teoretiese vraestelle van vakke soos rekenaartoepassingstegnologie, lewenswetenskappe, geografie, ekonomie sal op die iPass-app beskikbaar wees. Teen die begin van Oktober behoort die finale weergawe van die app uitgerol te word en dan sal bykomende matriekvraestelle van Afrikaans, Engels, besigheidstudies, verbruikerstudies, ekonomie en toerisme ook op die iPass-app beskikbaar te wees. Kelly sê iPass is aan onderskeie vakadviseurs by die nasionale kantore van die departement van basiese onderwys gedemonstreer en die app is daar goed en met groot opgewondenheid ontvang. “Met dié groen lig wil die iPass-span daarin probeer slaag om hoop te bring vir talle leerders wat droom om geleenthede te verkry deur goeie punte op hul matrieksertifikaat.”